Ślōnzoki (śl-miym. Schläsinger, , , , ) – miano skupiny ludności, kero miyszko na Ślōnsku. We tym artiklu ômawio sie Ślōnzokōw we znoczyniu perzōnōw kere deklarujōm narodowość ślōnsko, abo kere zachowujōm poczucie pewnyj ôdrymbności kulturalnyj, godkowyj a etnicznyj, nale deklarujōm narodowość polsko, miymiecko abo czesko. Roz na kedy tyż mianym Ślōnzokōw ôkryślo sie miyszkańcōw Ślōnska, bez wzglyndu na jejich zwiōnzki s kulturōm ślōnskōm abo jejich brak. Podug roztōmajtych szacōnkōw, we Polsce a Czeskij Republice miyszko ôd 800 tyś. do 1 250 Ślōnzokōw. Je tyż djaspora ślōnsko we Miymcach, Zjednoczōnych Sztatach, Australiji a inkszych krejach, ô kerej numerze niy ma wiarygodnych danych. Ślōnzoki posōgujōm sie ślōnskōm godkōm a ślōnskōm miymieckōm godkōm. Ślōnsko godka kero niykere uznowajōm za djalykt polskij abo czeskij godki a Ślōnsko miymiecko godka kero niykere uznowajōm za djalykt miymieckij. Narodowość. Do zgody s wynikōma Nacyjowego Wszechuobecnygo Wykozu s 2011, ślōnsko nacyjo we polskij tajli Gōrnygo Ślōnska deklarowało 817 000 perzōnōw, we tym 362 tyś. kej jedzino, 56 tyś. kej piyrszo ze dwōch, a 391 tyś. kej drugo. Do zgody s wynikōma Nacyjowego Wszechuobecnygo Wykozu s 2002, narodowość ślōnsko we polskij tajli Ślōnska zadeklarowouo 173 200 ôsōb, guōwniy miyškańcōw Gōrnygo Ślōnska. Na we czeskim spisie powszychnym s 2001 roku do narodowości ślōnskij prziznoło sie 10 878 ôbywatelōw Czeskij Republiki, głōwniy miyszkańcōw morawsko-ślōnskigo kreju (we wykozie s 1991 roku ta nōmera bōła 44 446 perzōnōw). We ślōnskim wojewōdztwie 148,5 tyś perzōnōw deklarowało narodowość ślōnsko, a we ôpolskim wojewōdztwie deklarowało 24,2 tyś ôsōb. Dane ôficjalne niykere ślōnske ôrganizacyje, lo bajszpilu Ruch Autōnōmije Ślōnska abo Zwiōnzek Ludności Narodowości Ślōnskij uznowajōm za fest zaniżōne. Podug uōnych, rachmistrze spisowe we wielu przipadkach wpisywali do formularza nacyjo polsko mimo aże anketowanie podowali ślōnsko, abo wpisywali narodowość blajsztiftym, coby mōc ja niyskorzi zmiynić. Zasadność zarzutōw potwierdzili niyzależne ôbserwatory s Helsińskij Fōndacyje Prow Czowieka. Narodowość ślōnsko niy je prawniy uznowano we Polsce ani we Czeskij Republice. Polski gerycht ôkreślōł Ślōnzokōw kej "grupa rygiōnalno zamieszkujōnco Ślōnsk".